ડાબેરી અને જમણેરી વ્યક્તિઓને સરખી ખણ જ આવે છે. આવું કોઈ સંશોધન નથી થયું, આ તો અમે એવું નોંધ્યું છે. જમણાં ખભા અને એ પાછળ પીઠના ભાગને ખંજવાળવા ડાબા હાથનો પ્રયોગ અને ડાબા ખભા અને એ પાછળનાં ભાગને ખણવા જમણાં હાથનો પ્રયોગ સર્વસામાન્ય છે. જો કે ખૂંધથી નીચેનાં પીઠના ડાબી બાજુનાં ભાગ માટે ડાબો હાથ અને જમણી બાજુ માટે જમણો હાથ પ્રયોજી શકાય છે. આ સિવાય શરીરનાં અન્ય ભાગ પર ખણવા માટે ડાબો કે જમણો કોઈ પણ હાથ પોતાની મુનસફી પ્રમાણે વાપરી શકાય છે. અસાધ્ય વસ્તુ સાધ્ય કરવામાં અનેરો આનંદ આવે છે, એ મુજબ શારીરિક રીતે જે પ્રદેશો હાથની પહોંચ માટે દુર્ગમ હોય ત્યાં ખણી આવવામાં પાક્કા ખણવીરો ઉત્તેજના અનુભવે છે, અને ખણ્યા બાદ તેમના ચહેરા પર ગર્વના ભાવો પણ જોઈ શકાય છે. પાતળા અને ફ્લેક્સીબલ શરીર ધરાવતાં વ્યક્તિઓ વજન ઉપરાંત ખણવામાં સુગમતા ધરાવતાં હોઈ અન્યો માટે ઈર્ષ્યાને પાત્ર બની રહે છે.